TUNNIKAVA – EESTI (EMAKEELEPÄEV)

**Tunni teema:** Emakeelepäev

**Klass:** 2. klass

**Õppeained:** informaatika ja eesti keel

**Tunni kestvus:** 45 minutit

**Autor:** Merlin Kirbits

**Autoriõigused:** [Creative Commons sisulitsents CC BY-SA 3.0](https://creativecommons.org/licenses/by-sa/3.0/ee/)

 **Tunni eesmärgid:**

1. harjutada QR-koodi lugemist;
2. harjutada info otsimist Internetist;
3. tutvuda õigekeelsussõnaraamatu ja võro-eesti-võro sõnaraamatuga;
4. kaardistada ja analüüsida õppeprotsessi.

**Üldpädevused, mida toetatakse:** õpipädevus, suhtluspädevus, digipädevus, kultuuri-ja väärtuspädevus

**Õpitulemused:**

Õpilane

1) saab hakkama QR koodi lugemisega;

2) oskab loetu/kuuldu põhjal vastata küsimustele;

3) saab hakkama õigekeelsussõnaraamatu ja võro-eesti-võro sõnaraamatu kasutamisega

4) oskab täita Google’i dokumendis olevat ühistabelit;

5) analüüsib oma õppeprotsessi.

**Mõisted:** emakeelepäev, riigikeel, võrukeel, rahvuseepos, hümn, ruunid, õigekeelsussõnaraamat, e-etteütlus

**Õpilaste eelteadmised ja -oskused:** õpilane on varem kokku puutunud QR-koodi lugemisega

**Tunniks vajalikud vahendid**: arvuti, projektor, nutiseadmed (soovitatavalt õpilaste enda omad)

**Eelnevalt vajalikud tegevused:** õpetaja prindib välja igale õpilasele töölehe, õpetaja prindib välja ning paigutab QR-koodid koolimajja/õuealale. Distantsõppe korral võib näiteks õpetaja postitada 1-2 QR koodi iga päev Padleti veebitahvli seinale, Stuudiumisse või mõnda teise keskkonda. Lisaks loob õpetaja ühistabeli, kuhu iga grupp saab märkida oma vastused järgmistele küsimustele: Mitu ülesannet te ära lahendasite? Milline ülesanne meeldis teile kõige rohkem? Milline ülesanne pani kõige rohkem pingutama? Kas teile meeldis, et saite ise ülesandeid valida? Kas oleksite soovinud ülesannete lahendamiseks rohkem aega? Kas kasutasite ülesannete täitmisel õpetaja abi?.

**Tunni käik**:

|  |  |  |  |
| --- | --- | --- | --- |
| **Tunni osad** | **Tegevusele kuluv aeg** | **Õpetaja tegevus** | **Õpilaste tegevus** |
| HÄÄLESTUS | 5 | Õpetaja tutvustab tunni teemat ja tegevusi. Õpetaja jagab õpilastele töölehed ning näitab seejärel kogu klassile YouTube video „[Piip ja Tuut hoiavad Eesti lippu kõrgel - emakeelepäev, 14. märts](https://youtu.be/_NJtm5xZSZA)“ (video vahemik 1:29 – 4:22). Õpetaja lepib õpilastega kokku kellaaja, millal tuleb naasta esialgsesse klassiruumi.  | Õpilased kuulavad õpetaja juhiseid. Töölehe kahele esimesele küsimusele saavad õpilased vastuse videost. Seejärel jagunevad õpilased 2-3 liikmelistesse rühmadesse ning lähevad QR-koodi jahile.  |
| ÕPPIMINE | 30 | Õpetaja liigub koolimajas/õuealal ringi ning abistab vajadusel õpilasi.  | Õpilased otsivad koolimajast/õuealalt QR-koode ning kirjutavad vastused töölehele. Kuigi tegutsetakse rühmades, siis igaüks täidab oma töölehe ise.  |
| REFLEKSIOON | 10 | Õpetaja teeb õpilastele ühistabeli lingi abil kättesaadavaks. Õpetaja teeb ühistabeli abil kogutud informatsioonist kokkuvõtte.  | Iga rühm valib ühe õpilase, kes avab arvutis ühistabeli. Rühmad vastavad ühistabelis olevatele küsimustele.  Soovi korral võivad õpilased jätkata QR-koodi jahti ka vahetunnis. |